Dominic Fritz este candidatul USR pentru un nou mandat la primăria din Timișoara. Vrea să ajungă din nou edil, deși nici acum nu a reușit să obțină cetățenia română, el fiind de naționalitate germană, lucru care nu ar fi permis de lege. Recent, a prelungit programul primăriei special ca să poată aproba valul de vize de flotant care au inundat Timișoara în precampanie. Practic, voturi fictive pe listele din municipiu. La scurt timp după această decizie, Ministerul de Interne a anunțat că verifică astfel de situații și că deja s-au descoperit sute de nereguli.
A fost dur criticat de timișoreni pentru lipsa apei calde și a căldurii după ce compania de termoficare a oprit alimentarea din cauza datoriilor uriașe pe care primăria nu le plătise. Inclusiv școlile sau spitalele din municipiu au rămas atunci fără utilități, iar oamenii au stat în frig și fără apă caldă.
Probleme mari au fost în mandatul său și cu gestionarea deșeurilor. Primăria condusă de Dominic Fritz a fost amendată de două ori de Garda de Mediu pentru gunoaiele din oraș - prima dată cu 10.000 de lei în 2021, iar apoi, anul următor, cu 60.000 de lei, bani din bugetul local, deci din buzunarele cetățenilor.
În plus, Fritz a fost acuzat de primarul unei comune vecine că a distrus transportul public, după ce a scăzut numărul de curse. Tot lipsă de eficiență a acuzat și propriul coleg de partid, Cristian Răducă, după ce a demisionat din fruntea filialei pe care o conducea pe motiv că nu vrea să mai fie asociat cu primarul Fritz. Edilul a avut probleme și în instanță, unde a pierdut mai multe procese cu angajați concediați ilegal din primărie.
De altfel, criticii l-au acuzat că dă afară oamenii special ca să își ascundă abuzurile din instituție. Potrivit declarației sale de avere, are peste 77.000 de euro în conturi și în acțiuni, două terenuri, două case și o mașină. Soția sa, originară din China, lucrează pentru ONU și încasează lunar peste 14.000 de dolari.